Джо Кокър с нов албум - Fire It Up
След повече от 40 години в музикалния бизнес, легендарният британски изпълнител и многократен носител на наградата Грами, Джо Кокър продължава да е сред най-успешните и обичани артисти в света. Спечелил е сърцата на милиони хора по света с уникалния си глас и емоционални изпълнения. В България вече излезе 23-ият му студиен албум, озаглавен Fire It Up от Вирджиния Рекърдс/Sony Music.
Последният албум на Джо Кокър Hard Knocks излезе през 2010 г. и регистрира платинени продажби. За записите на новия проект, легендата отново работи с продуцента Мат Серлетик и екипа на Californian Emblem studios. Мат Серлетик (Matchbox Twenty, Rob Thomas, Collective Soul, Carlos Santana и други) и Джо Кокър продуцират 11 нови песни за албума Fire It Up, които записват през есента на 2011 г. и пролетта на 2012 г.
За работата си с Джо Кокър, Серлетик казва: “Преминахме на ново ниво. Развълнуван съм от новите и различни елементи, които вкарахме в този албум – имаме страхотен класически соул, емоционални балади, енергични парчета и всяка песен има своето място в албума”.
Джо Кокър добавя: „Създаването на албум е като рисуването на картина – 12 песни, 12 различни цвята... Не мога да творя само в един цвят.” Разнообразието във Fire It Up се определя от песни като Eye On The Prize, написана от Marc Broussard от Ню Орлиънс, автор и на Hard Knocks, I’ll Walk In The Sunshine Again, създадена от Кейт Ърбан, един от най-успешните изпълнители и композитори с платинени продажби. За нея Джо Кокър казва: „Това е кънтри песен, но не съвсем... Обещавам, че ще останете изненадани.”
Парчето The Letting Go е написано от триото - Чарли Евънс, младата британска блус/соул певица Джос Стоун и носителят на Грами - Греъм Лайл. Едноименната песен Fire It Up, определена за първи сингъл от албума, е дело на творческия тандем - Alan Frew, Johnny Reid и Marty Dodson. Fire It Up притежава силен текст и завладяващи хорови изпълнения с характерната страст на Джо Кокър.
В началото на 2013 г. Джо Кокър ще бъде в Европа на промоционална обиколка в подкрепа на новия си албум.
2012-12-06 | Култура |